**2.8. Hindamise korraldus** **Tartu Erakoolis**

Tartu Erakoolis toetatakse õpilaste soovi õppida ja püüelda parema tulemuse suunas.

Õpilaste hindamise korraga sätestatakse TERA õpilaste õpitulemuste, käitumise ja hoolsuse,koostööoskuse (-valmiduse), iseseisva töö oskuse hindamine, hinnete alusel õpilase järgmisse klassi üleviimine, täiendavale õppetööle ning klassikursust kordama jätmine.

**2.8.1. Hindamise eesmärk**

* Õpitulemuste hindamine:

1) toetada õpilase arengut – anda tagasisidet õpilase arengu kohta, innustada ja suunata õpilast sihikindlalt õppima, suunata õpilase enesehinnangu kujunemist ja edasist haridustee valikut;

2) anda alus õpilase järgmisse klassi üleviimiseks ning põhikooli lõpetamise otsuse tegemiseks.

* Käitumise, hoolsuse, koostööoskuse (-valmiduse), iseseisva töö oskuse, kooli kodukorra järgimise hindamine motiveerib ja suunab õpilast:
1. järgima üldtunnustatud käitumis- ja kõlblusnorme;
2. täitma kooli kodukorra nõudeid;
3. täitma õpiülesandeid ning nendega kaasnevaid kohustusi;
4. tegema koostööd, arvestama kaaslastega, arendama sotsiaalseid oskusi.

**2.8.2. Hindamisest teavitamine**

Õpitulemuste hindamise põhimõtteid ja korda ning kohustuslikke töid tutvustab õpilastele klassi- või aineõpetaja õppeaasta ja/või õppeperioodi algul. Kohustusliku töö toimumisest peab veebipäeviku kaudu õpilasi teavitama hiljemalt 1 nädal enne töö toimumist.

Kohustuslik töö on kontrolltöö, kirjand, essee, referaat vms töö, mille õpilane peab kindlasti sooritama.

Käitumise ja hoolsuse ning iseseisva- ja koostööoskuste hindamise põhimõtteid ning korda tutvustab õpilastele klassijuhataja õppeaasta algul.

Õpilasel ja lapsevanemal/seaduslikul esindajal on võimalus saada hinnete kohta teavet õpetajatelt, klassijuhatajalt, veebipäeviku andmebaasist, perioodi hinnetelehelt, kokkuvõtvad hinded aastatunnistuselt.

**2.8.3. Õpitulemuste hindamine**

Õpitulemusi hinnatakse õpilase suuliste vastuste (esituste), kirjalike ja praktiliste tööde ning tegevuste alusel.

Hinnatakse kooli õppekavas nõutud teadmiste ja oskuste omandatust:

* omandatud teadmiste ja oskuste ulatust, õigsust, esituse täpsust ja loogilisust;
* iseseisvust, koostööoskust ja loovust teadmiste ning oskuste rakendamisel;
* oskust oma teadmisi ning oskusi suuliselt ja kirjalikult väljendada;
* vastuste õigsust, vigade arvu ja liiki;
* praktilise töö teostust.

Kujundava hindamisena mõistetakse TERAs õppe kestel toimuvat hindamist, mille käigus analüüsitakse õpilase teadmisi, oskusi, hoiakuid, väärtushinnanguid ja käitumist, antakse tagasisidet õpilase seniste tulemuste ning vajakajäämiste kohta, innustatakse ja suunatakse õpilast edasisel õppimisel ning kavandatakse edasise õppimise eesmärgid ja teed. Kujundav hindamine keskendub eelkõige õpilase arengu võrdlemisele tema varasemate saavutustega. Tagasiside kirjeldab võimalikult täpselt õpilase tugevaid külgi ja vajakajäämisi ning sisaldab ettepanekuid edaspidisteks tegevusteks, mis toetavad õpilase arengut.

Vähemalt kaks korda aastas (seotud arenguvestluste perioodidega) kirjutab iga aineõpetaja põhjaliku sõnalise tagasiside õpilase arengu kohta veebipäevikusse.

Õpitulemuste kohta tagasiside andmiseks kasutatakse nii tähtsüsteemis, sõnalist kui märgilist hindamist.

Täheliselt hinnatakse õpitulemusi kuuepallisüsteemis, kus hinne “A” on “suurepärane”, hinne “B” - “väga hea”, hinne “C” – “hea”, hinne “D” – “rahuldav”, hinne “E” – “kasin”, hinne “F” - “puudulik”.

* **Hindega “A”** hinnatakse vaadeldava perioodi võ temaatika õpitulemuste saavutatust, kui need vastavad õpilase õppe aluseks olevatele taotletavatele õpitulemustele täiel määral ja ületavad neid. Kui õpitulemuste hindamisel kasutatakse punktiarvestust, hinnatakse õpitulemust hindega „A”, kui õpilane on saanud 97-100 % maksimaalselt võimalikust punktide arvust.
* **Hindega “B”** hinnatakse vaadeldava perioodi võ temaatika õpitulemuste saavutatust, kui need vastavad õpilase õppe aluseks olevatele taotletavatele õpitulemustele täiel määral**.** Kui õpitulemuste hindamisel kasutatakse punktiarvestust, hinnatakse õpitulemust hindega „B”, kui õpilane on saanud 90- 96 % maksimaalselt võimalikust punktide arvus
* **Hindega “C”** hinnatakse vaadeldava perioodi või temaatika õpitulemuste saavutatust, kui need vastavad üldiselt õpilase õppe aluseks olevatele taotletavatele õpitulemustele. Kui õpitulemuste hindamisel kasutatakse punktiarvestust, hinnatakse õpitulemust hindega „C”, kui õpilane on saanud 75- 89 % maksimaalselt võimalikust punktide arvust.
* **Hindega “D”** hinnatakse vaadeldava perioodi võ temaatika õpitulemuste saavutatust, kui need võimaldavad õpilasel edasi õppida ilma, et tal tekiks olulisi raskusi hakkamasaamisel edasisel õppimisel või edasises elus. Kui õpitulemuste hindamisel kasutatakse punktiarvestust, hinnatakse õpitulemust hindega „D”, kui õpilane on saanud 66-74 % maksimaalselt võimlikust punktide arvust.
* **Hindega “E”** hinnatakse vaadeldava perioodi või temaatika õpitulemuste saavutatust, kui õpilase areng nende õpitulemuste osas on toimunud, kuid omandatud oskused ja teadmised pole piisavad, et edaspidi oluliste raskusteta hakkama saada. Kui õpitulemuste hindamisel kasutatakse punktiarvestust, hinnatakse õpitulemust hindega „E” , kui õpilane on saanud 50- 65 % maksimaalselt võimalikust punktide arvust.
* **Hindega “F”** hinnatakse vaadeldava perioodi või temaatika õpitulemuste saavutatust, kui need ei võimaldahakkamasaamist edasisel õppimisel või edasises elus ning kui õpilase areng nende õpitulemuste osas puudub. Kui õpitulemuste hindamisel kasutatakse punktiarvestust, hinnatakse õpitulemust hindega „F”, kui õpilane on saanud alla 50 % maksimaalselt võimalikust punktide arvust.

Tähesüsteemis hinnete kõrval kasutatakse ka märki **„+“**, mida kasutatakse juhul, kui töö, rühmatöö, kodutöö, esitlus, kirjutis vm on võimetekohase panustamisega tehtud. Märki täheliseks hindeks ei muudeta, kuid seda võib arvestada kokkuvõtval hindamisel.

**2.8.4. Järelevastamise kord**

Puudumise tõttu sooritamata ja ebaõnnestunud ülesande täidab õpilane kokkuleppel aineõpetajaga 2 nädala jooksul. Kokkulepe sõlmitakse kohe pärast ebaõnnestunud hinde teadasaamist või pärast kooli naasmist õpilase algatusel.

Õpilasel on võimalik „puudulikku“ (“F”) ja “kasinat” (“E”) hinnet parandada üks kord, järelevastamine toimub vastamistunnis või kokkuleppel aineõpetajaga muul ajal. Kokkuvõtval hindamisel arvestatakse parandatud hinnet.

Õpilasel, kes jätab kohustusliku hinnatava ülesande kokkulepitud ajaks mõjuva põhjuseta täitmata, arvestatakse kokkuvõtval hindamisel tegemata töid „F“ ehk „puudulikuna“.

Kui õpilane on puudunud 1/3 tundidest, võib tal jääda perioodihinne välja panemata. Nimetatud perioodi ülesanded saab õpilane sooritada pärast õppetöö lõppu juunikuus või mõjuval põhjusel õppenõukogu otsusega ka õppeaasta vältel.

Ebaausate võtete (mahakirjutamine, mittelubatud tehniliste vahendite kasutamine, plagieerimine jms) kasutamise tõttu kohustuslikult töölt kõrvaldatud õpilasel puudub järeltöö tegemise võimalus ning teda hinnatakse hindega “F” (“puudulik”).

**2.8.5. Üleminekueksamid, tasemetööd, loovtöö, kursused**

Tasemetöö hinnet arvestatakse perioodihinde, üleminekueksami hinnet aastahinde väljapanekul. Üleminekueksami hinne märgitakse ka tunnistusele.

Põhikooli 7. ja 8. klassi õpilased sooritavad õppeaastal ühes õppeaines üleminekueksami*.*

Üleminekueksami eesmärk on võimaldada õpilasel oma huve ja võimeid määratleda ning arendada, samuti eksamikogemusi omandada. Üleminekueksam võib olla nii kirjalik kui suuline.

7. kl õpilaste üleminekueksam toimub lõimitud komplekseksamina (seotud IKT-valdkond ja teised õppeained). 8. kl õpilased valivad vastavalt kooli õppekavale üleminekueksami eesti keele, matemaatika või inglise keele vahel. Eksami vormi otsustavad ja töö koostavad TERA aineõpetajad.

8. kl loovtöö hinne ja teema märgitakse klassitunnistusele ning põhikooli lõputunnistusele.

**2.8.6. Kokkuvõttev hindamine**

Õpilase õpitulemusi hinnatakse vastavas õppeaines kokkuvõtvalt perioodi- ja aastahindega.

Perioodihinne pannakse välja õppeperioodi lõpus antud perioodi jooksul saadud hinnete alusel. Aastahinne pannakse välja antud õppeaasta jooksul saadud trimestrihinnete alusel. Kokkuvõtva hindamise aluseks ei ole hinnete keskmine. Arvestatakse õpilase õppetööst osavõttu, tema teadmisi ja oskusi, märgilisi hinnanguid.

1.-3. klassi õpilaste teadmistele ja oskustele antakse iga õppeperioodi lõpul kirjalikult kokkuvõtvaid sõnalisi hinnanguid.

Õpilasele, kelle perioodihinne on “puudulik” või kellele on antud samaväärne sõnaline hinnang või on jäetud hinne välja panemata, määratakse tugisüsteem (nt logopeediline abi, õpiabi jm) vastavalt kooli õppekavas sätestatule, et aidata omandada nõutavad teadmised ja oskused.

Kui õppeaine perioodihinne on jäänud välja panemata ja õpilane ei ole kasutanud võimalust järele vastata, loetakse aastahinde väljapanekul antud õppeperioodi vältel omandatud teadmised ja oskused vastavaks hindele “puudulik”.

9. klassi õpilasele pannakse aastahinded välja enne lõpueksamite toimumist, välja arvatud õppeainetes, milles õpilane jäetakse täiendavale õppetööle.

**2.8.7. Käitumise ja hoolsuse hindamise korraldus**

Tartu Erakoolis hinnatakse õpilase käitumist, hoolsust, kooli kodukorrast kinnipidamist (sh koolivormi kandmist, arvestatakse puudumisi ja hilinemisi), iseseisva ja koostööoskust sõnaliste hinnangutega iga õppeperioodi lõpus. Hindamisel osalevad nii klassijuhataja, aineõpetaja kui õpilane ise. Õppeaasta lõpus käitumise ja hoolsuse kokkuvõtvat hinnet ei panda.

Tartu Erakoolis hinnatakse käitumishindega viisakat suhtlemist ja töömeeleolu hoidmist, hoolsushindega õppevahendite ja töökoha korrashoidu ning suhtumist õppetöösse.

Käitumishindega «väga hea» hinnatakse õpilast, kellele üldtunnustatud käitumis- ja kõlblusnormide järgimine on harjumuspärane igas olukorras, kes täidab kooli kodukorra nõudeid eeskujulikult ja järjepidevalt.

Käitumishindega «hea» hinnatakse õpilast, kes järgib üldtunnustatud käitumis- ja kõlblusnorme ja täidab kooli kodukorra nõudeid.

Käitumishindega «rahuldav» hinnatakse õpilast, kes üldiselt järgib üldtunnustatud käitumis- ja kõlblusnorme ja täidab kooli kodukorra nõudeid, kuid kellel on esinenud eksimusi, mistõttu ta vajab pedagoogide ja lastevanemate tähelepanu ning suunamist.

Käitumishindega «mitterahuldav» hinnatakse õpilast, kes ei täida kooli kodukorra nõudeid ega järgi üldtunnustatud käitumis- ja kõlblusnorme, ei allu õpetajate ega lastevanemate nõudmistele. Õpilase käitumise võib hinnata «mitterahuldavaks» ka põhjuseta puudumiste korral või üksiku õigusvastase teo või ebakõlbelise käitumise eest.

Hoolsushindega «väga hea» hinnatakse õpilast, kes suhtub õppeülesannetesse alati kohusetundlikult, õpib kõiki õppeaineid võimetekohaselt, on õppeülesannete täitmisel töökas ja järjekindel, ilmutab omaalgatust ja viib alustatud töö lõpuni.

Hoolsushindega «hea» hinnatakse õpilast, kes suhtub õppeülesannetesse kohusetundlikult, on töökas ja järjekindel õppeülesannete täitmisel, hoolikas ning õpib võimetekohaselt.

Hoolsushindega «rahuldav» hinnatakse õpilast, kes üldiselt täidab oma õppeülesandeid, kuid ei ole piisavalt töökas ja järjekindel õppeülesannete täitmisel ega õpi oma tegelike võimete kohaselt.

Hoolsushindega «mitterahuldav» hinnatakse õpilast, kes ei õpi võimetekohaselt, suhtub õppeülesannetesse lohakalt ja vastutustundetult.

**2.8.8. Kokkuvõtva hinde ja hinnangu vaidlustamine**

Õpilasel või tema seaduslikul esindajal on õigus kokkuvõtvaid hindeid ja sõnalisi hinnanguid vaidlustada kümne päeva jooksul pärast hinde või hinnangu teadasaamist, esitades kooli direktorile kirjalikult vastava taotluse koos põhjendustega.

Kooli direktor teeb otsuse ja teavitab sellest lõikes 1 nimetatud taotluse esitajat kirjalikult viie tööpäeva jooksul otsuse vastuvõtmise päevast arvates.

**2.8.9. Õpilase järgmisse klassi üleviimise pärast õppeaasta lõppu ja ka pärast täiendavat õppetööd** otsustab õppenõukogu, toetudes kehtivale seadusandlusele.

**2.8.10. Tugisüsteemid**

Põhikooli õpilastele, kellel on perioodihinne «puudulik», kellele on antud samavääme sõnaline hinnang või on jäetud hinne välja panemata, koostatakse selles õppeaines individuaalne õppekava või määratakse muu tugisüsteem (logopeediline abi, konsultatsioonid, õpiabi jm).

Ka pikaajalise haiguse, pika kestusega vabastuse ja püsivate krooniliste tervisehäirete korral koostatakse õpilasele individuaalne õppekava, et aidata omandada õppekavas nõutavad teadmised ja oskused.

Vastavalt võimalustele kindlustab tugiõppe kool. Juurdetulnud õpilastele, kel on probleeme võõrkeele vahetusega või mõne muu õppeainega, määratakse vajadusel täiendõpe.

Õpilastel on võimalus osa võtta aineõpetajate konsultatsioonidest vastavalt konsultatsioonide ajagraafikule.